Beloning ná 2 kinders sterf toe klip kar trefFoto: Twitter via @DeanMacpherson. Nagenoeg R250 000 is al ingesamel as beloning vir inligting wat kan lei tot die inhegtenisneming en skuldigbevinding van die oortreders wat verantwoordelik is vir die dood van twee kinders nadat ŉ reuseklip Woensdagaand van ŉ brug in die Umhlali-gebied in KwaZulu-Natal op ŉ voertuig op die N2-snelweg onder die brug geval het. Die twee kinders is as Aamina Haffejee (16) en Abdur Haffejee (7) geïdentifiseer. Dean Macpherson, DA-LP en skaduminister van handel en nywerheid, het verlede Vrydag in sy persoonlike hoedanigheid op Twitter ŉ R5 000 beloning aangebied vir enigiemand wat met inligting oor die voorval vorendag kan kom. Dié plasing is intussen meer as 5 000 keer gedeel en talle mense het kommentaar gelewer en aangebied om geld by te dra om die beloning te vergroot. Macpherson het Sondag op sy Facebook-blad geskryf dat R250 000 al ingesamel is as beloning vir inligting wat tot die inhegtenisneming en skuldigbevinding van die oortreders kan lei. Volgens hom het sy oorspronklike twiet twee miljoen mense bereik. “Ek is nou meer as ooit oortuig dat ons as ŉ land enige teëspoed kan trotseer want ons in inherent beter saam, ondanks dié wat ons wil verdeel volgens ras en geslag,” het hy geskryf. Macpherson het aan Maroela Media gesê dat hy vanaand die gesin van die oorledenes sal ontmoet om persoonlik sy medelye met hulle te betuig en om te “sien watter maatreëls nog getref kan word om die persone wat dit [die misdaad] gedoen het op te spoor”. “Hulle het gevra om my te sien, ons gaan bespreek hoe ons gaan seker maak mense bly hieroor praat. Mense in Suid-Afrika is siek vir sulke lafhartige misdade. Ek het net gevoel iemand moet iets doen.” Die voertuig wat deur die klip getref is. Foto: IPSS Medical Rescue Volgens hom het talle individue en maatskappye na vore gekom en bygedra tot die beloning. Daar het volgens hom al wenke ingekom wat aan die polisie se ondersoekbeamptes oorhandig is. “Ongelukkig nog niks noemenswaardig nie.” Maroela Media het vroeër berig die voorval het op die N2-Noord tussen Tongaat en Ballito plaasgevind. Paul Herbst, woordvoerder van IPSS Medical Rescue, het vroeër gesê die klip is van die brug afgegooi en het die windskerm van die voertuig onder op die snelweg getref. Die klip het die bestuurder van die voertuig gemis, maar die ander twee insittendes in die voertuig is ernstig beseer. “Terwyl ons reaksiespanne op pad was na die toneel, het ons ŉ tweede oproep gekry om te sê die bestuurder van die voertuig is op pad na ŉ hospitaal in Ballito. Ons spanne het van rigting verander en die voertuig op pad na die hospitaal ontmoet. Die twee kinders is by hul aankoms by die hospitaal dood verklaar,” het Herbst gesê. Volgens die polisie is daar nog niemand in verband met die voorval in hegtenis geneem nie. Die polisie het die publiek versoek om die plaaslike polisie te kontak met enige inligting wat hulle met die ondersoek kan help.